ครม.เห็นชอบตั้งหน่วยงานค้ำประกันเครดิตลงทุนอาเซียนบวก3
ครม.เห็นชอบ คลังลงขัน 476 ล้านบาท ตั้งหน่วยงานค้ำประกันเครดิตและการลงทุนของอาเซียนบวก3
14 ก.ย. 2553

ครม.เห็นชอบ คลังลงขัน 476 ล้านบาท ตั้งหน่วยงานค้ำประกันเครดิตและการลงทุนของอาเซียนบวก3 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ทีประชุมคณะรัฐมนตรี ( ครม. ) เห็นชอบตามที่กระทรวงการคลังรายงานผลการเจรจาความตกลงจัดตั้งหน่วยงานค้ำประกันเครดิตและการลงทุน (Credit Guarantee and Investment Facility ) หรือ  CGIF ของภูมิภาคอาเซียน + 3 มีสาระสำคัญคือ เห็นชอบร่างความตกลงจัดตั้งหน่วยงานค้ำประกันเครดิตและการลงทุนและวงเงินที่ประเทศไทยต้องชำระ และนำเสนอร่างความตกลงดังกล่าวเข้าสู่การพิจารณาของรัฐสภาเพื่อให้ความเห็นชอบต่อไป 
รวมทั้งมอบหมายให้ รมว. คลัง หรือผู้แทนเป็นผู้ลงนามในหนังสือตอบตกลงเรื่องการจัดตั้งหน่วยงานค้ำประกันเครดิตและการลงทุน และการชำระเงินทุนจัดตั้ง CGIF ซึ่งกำหนดว่า ประเทศผู้ถือหุ้นจะต้องชำระเงินทุนจัดตั้งทั้งหมดภายใน 2 ปี นับตั้งแต่วันที่ความตกลงฯ มีผลใช้บังคับ แบ่งเป็นกลุ่มประเทศ+3 ได้แก่สาธารณรัฐประชาชนจีน และญี่ปุ่น ประเทศละ 200 ล้านเหรียญสหรัฐ ประเทศเกาหลีอีก 100 ล้านเหรียญสหรัฐ 
ขณะที่ประเทศในกลุ่มสมาชิกอาเซีย 5 ประเทศต้องจ่ายรวมกันอีก 70 ล้านเหรียญสหรัฐ  โดยวงเงินที่ประเทศไทยต้องชำระเป็นเงิน 12.6 ล้านเหรียญสหรัฐ หรือประมาณ 476 ล้านบาท  ซึ่งกระทรวงการคลังได้ดำเนินการยื่นคำของบประมาณปี 2554 เพื่อใช้ชำระเป็นเงินทุนจัดตั้ง CGIF แล้ว 
สำหรับวัตถุประสงค์ของโครงการนี้ เพื่อสนับสนุนให้ผู้ออกตราสารหนี้ในประเทศอาเซียน+3 ออกตราสารหนี้สกุลเงินท้องถิ่นในภูมิภาคอาเซียน +3 มากขึ้น และออกตราสารหนี้ที่มีอายุยาวขึ้น ทำให้การระดมเงินทุนเป็นไปอย่างมีประสิทธิภาพ